###### Stema%20(100px) Prova14 **Republika e Kosovës Komuna e Gjilanit**

###### **Republika Kosova Opstina Gnjilane**

###### **Republic of Kosovo Municipality of Gjilan**

######  **Gilan Belediyesi**

**P R O C E S V E R B A L**

 **Nga Seanca e dytë (II) e Kuvendit të Komunës së Gjilanit më 27.01.2022.**

**Mbledhjen e Kryesoi Arianit Sadiku, i cili para anëtarëve të Kuvendit propozoi këtë:**

R E N D P U N E

1. Konstatimi i prezencës së anëtarëve të Kuvendit
2. Propozim vendimi për caktimin e numrit të anëtarëve të Komiteteve obligative dhe të Komiteteve tjera të Kuvendit të Komunës së Gjilanit
3. Propozim vendimi për zgjedhjen e anëtarëve të Kuvendit të Komunës së Gjilanit në Kuvendin e Asociacionit të Komunave të Kosovës-AKK
4. Propozim vendimi për themelimin e grupit punues për hartimin e planit vjetor të punës të Kuvendit të Komunës së Gjilanit për vitin 2022
5. Propozim vendimi për miratimin e orarit të mbledhjeve të Kuvendit dhe Komiteteve të KK-Gjilan
6. Të ndryshme
7. Prezent 34 këshilltarë, mungoi Ardhmërije Jakupi Musliu.

**Avdyl Aliu** – në mungesë të ekzekutivit të Komunës së Gjilanit, konsiderojmë se shërbimet nuk janë duke u kryer, shpresojmë që sa më parë të themelohet ekzekutivi, të zgjedhën drejtorët dhe të fillojnë me punë, është e nevojshme që drejtorët sa më parë të fillojnë me punë.

Çështja tjetër, dua t’i uroj kolegët për vendin që e kanë marr, të cilin vend nuk kanë mundur ta marrin me vota.

Sa i përket rendit të punës, kërkojmë që në fillim të jetë hapësira për secilin këshilltarë e që është pyetje përgjigje.

**Bujar Nevzati-** ne pajtohemi me rendin e punës dhe pajtohemi edhe me parafolësin që në rendin e ditës të jetë ai 30 minuta për pyetje përgjigje.

Sa i përket Avdylit rreth ulëseve, nuk e besoj se qon peshë ulja në kuvend njëjtë është si andej si këndej të gjithë jemi së bashku në një sallë për të mirën e qytetarëve, kërkoj nga kryesuesi që të vazhdojë me rendin e ditës.

**Gentrit Murseli** – propozimi im është që mos të jetë koha e limituar sa i përket pikës pyetje përgjigje e që u tha të jetë 30 minuta, kjo varet nga pyetjet që ne i kemi, mund të jetë edhe më e gjatë kështu që koha kërkoj të mos jetë e limituar.

**Me 34 vota për miratohet Rendi i punës**.

1. Propozim vendimi për caktimin e numrit të anëtarëve të Komiteteve obligative dhe Komiteteve tjera të Kuvendit të Komunës së Gjilanit.

**Arianit Sadiku**- të gjithë anëtarët e kuvendit e kanë para veti propozim vendimin për përbërjen e Komiteteve, së pari duhet të marrim vendim për zyrtarizmin e vendimit e pastaj të caktohen anëtarët e komiteteve.

**Avdyl Aliu** – si pikë të rendit të ditës e kemi propozim-vendim për zgjedhjen e anëtarëve të komiteteve obligative dhe komiteteve tjera është caktimi i anëtarëve të komiteteve, kështu që duhet me ndryshua përshkrimin e pikës së rendit të ditës së pari duhet t’i themelojmë komitetet pa përbërje, pa anëtarë.

**Sadri Arifi** – ne po i themelojmë 11 komitete është një udhëzim i ri i cili e ndryshon përbërjen e Komiteteve, ku Komiteti për Politikë dhe Financa do t’i ketë 9 anëtarë, Komiteti për Komunitete do t’i ketë 7 anëtarë do të jetë përbërja e njëjtë si më parë. Kurse ndryshimi është te komitetet tjera do te jenë 5 anëtarë, ne sot po marrim vendimin për formimin e 11 komiteteve.

**Ismajl Kurteshi**- sa i përket rendit të punës kjo u miratua nga të pranishmit. Unë për shkaqe personale nuk kam arrit të jem pjesë e takimeve as në grupin parlamentar të Lëvizjes Vetëvendosje as në takimet tjera, sa i përket numrit të përbërjes së komiteteve. Qëndrimi im është që komitetet ta kenë numrin maksimal të anëtarëve këtë po e them për dy arsye:

Arsyeja e parë është se kjo përbërje e Kuvendit dhe çdo përbërje tjetër, nuk ka mundësi me i pas ekspertët e të gjitha fushave në përbërjen e vetë, prandaj duhet të kemi sa me shumë ekspert të fushave qoftë nga subjektet politike, qoftë nga qytetarët që janë të njohur për ekspert të fushave dhe në anën tjetër është mirë që;

Përveç anëtarëve të Kuvendit në punën e Kuvendit të kontribuojnë edhe aktivistët tjerë nga i gjithë spektri politikë, duke qenë se këta janë ekspert të fushave të komiteteve. Jam që numri më i madh në komitete të jetë ma i madh se i atyre që janë këshilltarë.

**Sadri Arifi** – udhëzimi e definon saktë se pjesëmarrja në komitete duhet të jetë mbi 50% e anëtarëve të Kuvendit. Sa i përket numrit tash është 5 jo 7, përpos në dy komitetet obligative që janë 9 dhe 7 anëtarë.

**Arianit Sadiku**- fillimisht duhet të themelohen komitetet e më pastaj duhet plotësuar me emrat nga subjekte politike sipas rregullave të përcaktuara.

**Me 34 vota për miratohet Propozim-vendimi për caktimin e numrit të anëtarëve të Komiteteve obligative dhe të Komiteteve tjera të Kuvendit të Komunës së Gjilanit**

**Arianit Sadiku** – tani do të diskutohet përbërja e komiteteve, jemi munduar që të nxjerrim një koeficient të bëhet matja e përfaqësimit sipas fuqisë politike në Kuvend po e hapim diskutimin lidhur më përbërjen e komiteteve para jush e keni edhe një formulë të mundshme se si do të jetë përbërja e komiteteve.

**Avdyl Aliu** – ne u pajtuam me komitetet nga aspekti i numrave kësaj radhe, është një papajtueshmëri lidhur me formulat si i kemi ndarë komitetet më herët nuk ka pasur pa pajtueshmëri është dashur që grupet politike me u takuar edhe me arrit pajtueshmërinë për komitetet dhe përbërjen e tyre gjithmonë kemi ardhur të gatshëm dhe problemet kanë qenë të çarta. Tash e kemi problem te G+3, deri tani edhe me udhëzim administrativ edhe me LVL përfaqësimi në komitetet duhet të jetë në bazë të certifikimit të rezultateve për partitë politike që janë në Kuvend. Në atë llogarinë që është sjell nga ju nuk është bërë ajo llogaritje, ju jeni nisur prej momentumit në Kuvend momentumi në kuvend është themelua një G+3, kjo për ne paraqet paqartësi votimin e sotëm për caktimin e anëtarëve të komiteteve. Ne kemi me votua përbërjen e komiteteve, por dyshojmë se MAPL ka me e kthye këtë vendim prapa si jo valid. Si palë e dëmtuar këtu llogaritet subjekti i AAK-së.

Te përbërja e komiteteve në të gjitha komitetet, ne përfaqësohemi me nga dy anëtarë, mirëpo në njërin prej komiteteve në 8 komitete janë i kemi nga 2 anëtarë, kurse me një i kemi tre anëtarë çështja është se në cilin komitet duhet të jenë tre anëtarë kështu që unë kërkoj me zgjedh se në cilin komitet subjekti i LDK-së të përfaqësohet me tre anëtarë. Kërkoj që paraprakisht të takohemi grupet e partive politike në një takim 5 minuta për sqarime.

**Nazim Gagica** – me që jemi te kjo pikë e rendit të ditës certifikimi i rezultateve të zgjedhjeve komunale ka nxjerr dhe ka determinua çart se si do të jetë numri i pjesëmarrësve në komitete në bazë të përqindjeve të subjekteve politike të cilat ka ndalur nga rezultati i këtyre zgjedhjeve dhe në këto zgjedhje subjekti i AAK –së ka 6.86% të votave të fituara, është subjekti i 4 gjë që ligjërisht edhe bazuar në praktika i takon anëtari në Komitetin për Politikë dhe Financa, kjo e drejt është deleguar te subjekti i AKR-së që është subjekti i pestë politikë dhe me këtë rast unë kërkoj interpretim ligjor, kërkoj që të zbërthehet edhe udhëzimi administrativ 5/2021. Sidomos neni 12 dhe pika 2.5 e cila e përcakton shumë mirë atëherë kur bëhen lëvizje të anëtarëve brenda Kuvendit të komunës. Ky standard i krijuar po ndryshon tash e sa vjet madje këtu kemi edhe anëtarë të kuvendit të cilët dikur kanë qenë edhe Kryesues të Kuvendit, këto praktika janë bart dhe nuk ka pas asnjë problem në atë kohë LVV dhe AAK kanë pas numër të njëjtë dhe kanë kërkuar që të bëhet përzgjedhja në bazë të numrit të fituar. Deri sa nuk marrim një përgjigje ligjore nga ana e institucioneve përkatëse ku delegim për ne si AAK është i pa pranueshëm dhe e konsiderojmë si obligim të kontrabanduar. Ndërsa sa i përket komiteteve tjera përfaqësimi konsiderojmë se është në rregull dhe emrat e atyre që do të jenë në komitete do t’i dorëzojmë me kohë, në bazë të afateve të caktuara.

**Kerenare Latifi Kqiku** – në parim u votuan të gjitha komitetet nga ana e anëtarëve të Kuvendit dhe ne jemi të pajtimit që sipas formulës të caktohen edhe anëtarët. Sa i përket LVV, jemi për dhe jemi që të vazhdohet me procedurë nëse është e nevojshme edhe një për një dhe jemi që të vazhdohet me procedurë të mëtutjeshme.

**Arianit Sadiku** – sa për sqarim në rregulloret e fundit nuk thuhet subjekti po thuhet etniteti politik i përbërë në Kuvend, në këto raste lëvizja e një anëtari të kuvendit prej një subjekti në një subjekt tjetër në këto momente nuk mund të merret për bazë përqindja e daljes në zgjedhje për krijimin e komitetit. Po keni të drejt me kërkua interpretim ligjor, me i ndjek procedurat në rast se vije deri te vendimi se është në favor të juaj. Ne si kuvend detyrohemi me e pranua një gjë që unë dua të ju garantoj është se nuk bien ndesh me vendimin që do ta marrim sot.

Si mbas rregullit thuhet se duhet të propozohen dhe të votohen një nga një para se të votohet për secilin komitet edhe një herë dua të kërkoj mendimin nga secili subjekt. A jeni dakord me ndarjen dhe përbërjen e kësaj formule për secilin komitet, e mandej e diskutojmë secilin komitet ndarazi?

**Avdyl Aliu**-unë veç e kërkova një pauzë 5 minuta për takim me subjektet politike.

**Bujar Nevzati** – grupi i PDK-së është dakord me vendimin që u morëm vesh mbrëmë dhe mund të vazhdojmë tutje.

**Krenare Latifi Kqiku**- edhe grupi i LVV, është dakord me vendimin mundemi me vazhdua me punë.

**Arianit Ibrahimi**- edhe grupi G+3 pajtohet me këtë renditje të komiteteve dhe mund të vazhdohet me punë.

**Arianit Sadiku**- edhe pse nuk mundëm të dakordohemi plotësisht ndarja e përfaqësimit për secilin komitet, ju ftoj tani që të votojmë për secilin komitet veç e veç. Nëse subjektet politike i kanë edhe emrat ndoshta edhe munden me i propozua, nëse nuk janë të gatshëm deri të hënën në orën 12 mund t’i sjellim emrat që do t’i përfaqësojnë në komitete subjektet politike. Duhet ta keni parasysh se është e obligueshme që edhe përfaqësimi gjinor duhet të jetë ashtu siç parashihet dhe na obligon që të kemi kujdes edhe në përfaqësimin gjinor. Tani po vazhdojmë me votim për secilin komitet ashtu siç i keni ju para jush.

Komiteti për Politikë dhe Financa 32 vota për, kundër 2

Komiteti për Komunitete 33 vota për, 1 kundër

Komiteti për Shëndetësi dhe Mirëqenie Sociale 33 vota për, 1 abstenim

Komiteti për Arsim 34 vota për unanimisht

Komiteti për Planifikim Urban dhe Mbrojtje të Mjedisit 34 vota për

Komiteti për Zhvillim Ekonomik 33 vota për, 1 abstenim

Komiteti për Shërbime Publike Komunale Mbrojtje dhe Shpëtim 34 vota për

Komiteti për Kulturë, Rini dhe Sport 34 vota për

Komiteti për Gjeodezi Kadastër dhe Pronë 33 vota për, 1 abstenim

Komiteti për Bashkëpunim Ndërkufitar 34 vota për

Komiteti për Barazi Gjinore 34 vota për

Për deri sa u dakorduam për formulën e përbërjes së komiteteve duhet të dakordohemi edhe për çështjen e gjinisë përderisa u vendos që emrat të dorëzohen deri të hënën, ne së bashku gjatë këtyre ditëve duhet të takohemi si subjekte politike dhe të caktojmë edhe barazinë gjinore nëpër komitete.

**Avdyl Aliu** – sa i përket përfaqësimit gjinor, ne në vendimin që e kemi marr mandatin e kaluar kemi pas pak problem sa i përket përfaqësimit gjinor nëpër komitete, mandej e kemi përmirësuar. Është pak komplekse puna për ta bërë përfaqësimin gjinor nëpër komitete, besoj se kur të arrijmë te 61 anëtarët e komiteteve që do të propozohen, mendoj se do të jetë më i lehtë edhe përfaqësimi gjinor. Nuk do të ishte keq që sot t’i japim emrat për Komitetin për politikë dhe financa ne si LDK i kemi emrat për këtë komitet.

**Ismajl Kurteshi** – unë besoj se Kuvendi nuk do të mblidhet të martën për miratimin e emrave të subjekteve politike që do t’i propozojnë, mendoj se sot Kuvendi do të duhej t’i autorizonte shefat e grupeve që emrat që ata i sjellin të jenë paraprakisht emra të aprovuar, kurse sa i përket propozimit të kolegut që në përbërje të numrit të përgjithshëm të anëtarëve të komiteteve të respektohet barazia gjinore jo në secilin komitet domosdoshmërish pajtohem se vërtet është problem në secilin komitet që të bëhet kjo përshtatje edhe pse natyrisht duhet pasur parasysh që në asnjë komitet, komitet mos të jenë të përfaqësuara vetëm me një gjini, po të jenë të përfaqësuara të dy gjinitë, rregullat duhet të respektohen në numrin e përgjithshëm të anëtarëve të komiteteve.

**Sadri Arifi** – nëse ju kujtohet herën e kaluar kur e kemi miratuar një vendim të tillë çfarë e keni ju para veti, një vendim unik gati se përfaqësimi gjinor ka qenë te krejt vetëm një komitet nuk e ka pasur përfaqësimin gjinor si duhet. MAPL e kanë anuluar krejt vendimin dhe na është dashur të marrim vendim për secilin veç e veç, atë që po dua të ju them është se nëse nuk doni që vendimet të na kthehen mbrapsht nga MAPL, dihet që secila nga këto komitete t’i ketë dy anëtare femra ose diku edhe tri Komiteti për Politikë dhe Financa duhet t’i ketë së paku katër femra, Komiteti për Komunitete t’i ketë tri femra. Nëse një vendim nuk e ka këtë përbërje, po ju garantoj se kthehet negativisht.

**Avdyl Aliu** – ne dihet se në zgjedhje jemi hy me ligjin për zgjedhje ashtu siç po e thotë Shefi, minimumi i bije përfaqësimi gjinor të jetë 40% i femrave, kurse me ligjin për zgjedhje është 30% kuota, shtrohet pyetja ku do të merren 40% të femrave kur ne i kemi 30% të femrave në Kuvend?

**Arianit Sadiku**-praktikisht jam dakord po ligjërisht është në kundërshtim.

**Leonora Morina Bunjaku** – sa i përket PDK-së ne do ta zbatojmë ligjin në përpikëri, 50% do ti sjellim të gjinisë mashkullore dhe 50% të gjinisë femërore, mundet me qenë në ndonjë komitet përfaqësimi me i madh i femrave, por nuk guxon të jetë nën atë që kërkohet, besoj se secili subjekt ka ekspert të lamive përkatëse dhe asnjëherë nuk guxon të jetë numri nën kuotën që kërkohet me ligj.

**Shpresa Kurteshi Emini** – në mandatin e kaluar kemi punuar jashtëzakonisht shumë, sepse legjislatura e Kuvendi është bërë mbështetur në ligjin për zgjedhjet në ligjin për barazi gjinore, vërtet kërkohet një përfaqësim tjetër njëra gjini nuk guxon të jetë nën 30%, kjo vlen edhe për meshkujt një ligj tjetër thotë se duhet të jenë 50% femra 50% meshkuj. Ne në legjislaturën e kaluar kemi pasur një bashkëpunim shumë të mirë me subjektet politike, shpresoj që kjo të ndodh edhe tani. E di, se secili subjekt politikë ka profesionist të fushave për t’i mbuluar komitetet dhe se jam që përfaqësimi në komitete të jetë 50 % femra dhe 50 % meshkuj. E dimë se ligjet nuk janë të harmonizuara dhe kjo nuk është për fajin tonë por është për fajin e nivelit qendror që nuk i kanë harmonizuar ligjet. Ne duhet vazhduar punën përkundër kësaj. Me që janë nga 5 anëtarë në komitete, atëherë një komitet t’i ketë tre meshkuj e dy femra, tjetri t’i ketë tri femra e dy meshkuj e kështu me radhë.

**Gentrit Murseli** – pyetja ime është, sa duhet të jenë në komitete jo obligative 5 anëtarë, mendoj se duhet të jenë 3 femra e dy meshkuj në një komitet, kurse në komitetin tjetër 3 meshkuj e 2 femra dhe kjo të bëhet në secilin komitet dhe të vazhdohet me punë.

**Arianit Sadiku** – atëherë mbetët që deri të hënën në orën 12, t’i sjellin emrat subjektet politike dhe të ulemi bashkë dhe të shikojmë çështjen e përfaqësimit. Sepse vendimi duhet të dërgohet në MAPL.

**Ismajl Kurteshi** – Kuvendi mblidhet një herë në muaj dhe nëse sot nuk i autorizojmë shefat e grupeve që me i sjell emrat, atëherë kjo do të thotë se një muaj komitetet kanë me qenë pa emra konkret dhe një gjë nuk është e nevojshme, sepse besoj se secili subjekt politik së bashku me shefin e grupit i caktojnë emrat dhe i sjellin, kjo paraprakisht veç është e votuar emrat që janë në përbërje të komiteteve dhe munden edhe gjatë muajit shkurt të takohen.

**Arianit Sadiku** – takimi që do të jetë me shefat do të jetë për emrat që do të vendosen në komitete dhe me caktimin e emrave vendimet do të jenë të plotfuqishëm dhe munden me mbajt takime.

Me 32 vota për miratohet propozimi për sjelljen e emrave për anëtarë të komiteteve nga ana e subjekteve politike.

1. Propozim vendimi për zgjedhjen e anëtarëve të Kuvendit të Komunës së Gjilanit në Kuvendin Asociacionit të Komunave të Kosovës-AKK

**Sadri Arifi** – është praktik e Kuvendit, të komunave të Kosovës, që 3 muaj pas certifikimit të rezultateve të zgjedhjeve, të mbajë edhe kuvendin e vetë të punës përbërja e Kuvendit të Asociacioneve të komunave përbëhet nga anëtarët e kuvendeve komunale, neve na takojnë tre anëtarë me i dërgua si kuvend për shkak të numrit. Me sa di unë Kuvendin ata e kanë mbajt, atëhere obligimi i tyre është që njëherë në vit të takohen që mos të mbetet komuna e Gjilanit pa përfaqësues, atje është e udhës që ne t’i caktojmë tre anëtarë. Që do ta në përfaqësojnë në AKK.

**Avdyl Aliu** – Grupi i LDK-së e propozon Imran Hazirin.

**Krenare Latifi Kqiku** Grupi LVV e propozon Mimoza Kadriu Qerimin.

**Leonora Morina Bunjaku** – Grupi i PDK-së e propozon Bujar Nevzatin.

**Me 33 vota për Kuvendi miratoi propozim vendimin që pjesë e Kuvendit të Asociacionin e Komunave të Kosovës, nga Komuna e Gjilanit të jenë: Imran Haziri, Mimoza Kadriu Qerimi dhe Bujar Nevzati.**

 4. **Propozim vendimi për themelimin e grupit punues për hartimin e planit vjetor të punës të Kuvendit të Komunës së Gjilanit për vitin 2022**

**Sadri Arifi** – duhet të caktohen 7 emra që do të punojnë në hartimin e planit vjetor për vitin 2022 në mënyrë që plani në seancën e radhës të jetë i gatshëm për miratim. Nga unë janë paraparë 7 emra, ju mund edhe ta rrisni, por edhe ta zvogëloni numrin.

**Besnik Shala**- u propozoj që te kjo pikë e rendit të caktohen 9 anëtarë njëjtë sikurse të KPF –ja.

**Avdyl Aliu** – mendoj që të jenë 7 anëtarë të jenë të përfaqësuara, kryesues jeni ju që do të udhëhiqni me takimin.

**Momoza Kadriu Qerimi** – ne që i kemi dy propozime jam që të votohet secili propozim do të kaloj ai i LVV –së me 9 anëtarë apo ai i LDK-së me 7 anëtarë.

**Arianit Sadiku**- propozimi i LDK-së është që të jenë 7 anëtarë dhe të jenë të përfaqësuara të gjitha grupet politike.

Propozimi i LVV-së është që të jenë 9 anëtarë formula e KPF-së.

**Gentrit Murseli** – nëse shkojmë më formulën e KPF-së, neve na takon më së shumti anëtarë, por ne jemi që të jenë të përfaqësuara të gjitha subjektet politike.

**Leonora Morina Bunjaku** – unë mendoj që më mirë është që secili subjekt politik të jetë i përfaqësuar, ne si PDK, jemi të gatshëm që të japim emrin nga subjekti ynë e që do të jetë Suzana Selimi.

**Ismajl Kurteshi**- hartimi i planit të punës së Kuvendit është një ndër vendimet më të rëndësishme sa i përket punës së Kuvendit dhe nuk duhet ta marrim si çështje formale dhe mendoj se në vendim duhet të jenë të përfaqësuara të gjitha forcat politike bazuar në fuqinë që e kanë marr ne zgjedhjet e fundit komunale. Unë jam për versionin e Vetëvendosjes.

**Shpresa Kurteshi Emini**- emrat nga LDK janë Avdyl Aliu, Gentrit Murseli, Drenushë Maloku dhe Gresa Avdiu.

Mimoza Kadriu Qerimi nga LVV, Krenare Latifi Kqiku dhe Basnik Shala

Leonora Morina Bunjaku nga PDK – Suzana Selimi.

Arianit Ibrahimi nga G+3 Ardita Ukshini.

Anëtarët e Kuvendit me 32 vota për dhe 2 abstenime miratoi grupin punues për hartimin e planit të punës së Kuvendit.

**5. Propozim vendimi për miratimin e orarit të mbledhjeve të Kuvendit dhe Komiteteve të KK-Gjilan.**

**Me 33 vota për anëtarët e Kuvendit vendosën që pika 5 shtyhet**

**Shtyhet për seancën e ardhshme të Kuvendit.**

**6 Të ndryshme.**

**Ismajl Kurteshi** – me që jemi në fillim të mandatit dhe jam shumë i sigurt që secili prej nesh te jemi sa më të frytshëm sa më produktiv për qytetarët e komunës së Gjilanit. Unë propozoj një lloj riorganizimi në seanca të kuvendit, së pari propozoj që të jetë në seanca të kuvendit nja 30 minuta ku ju lejohet qytetarëve të ngrehin çështje të ndryshme që ata mendojnë se janë të rëndësishme.

Pas kësaj të jetë edhe koha prej 30 apo 50 minutave për asamblistët të ngritin çështje që ata i konsiderojnë se janë të rëndësishme ose të shtrojnë pyetje për ekzekutivin për çështje të rëndësishme, pas kësaj konsideroj se do të ishte e mjaftueshme një 30 minuta për ekzekutivin që të përgjigjet në pyetjet e këshilltareve komunal, ndoshta edhe të qytetarëve, por jo domosdoshmërisht pyetjeve që bëhen në atë seancë.

Mendoj që ne e kemi për obligim që me i takua qytetarët zyrtarisht jo nëpër kafene as në partitë tona politike, por ne duhet të kërkojmë nga kryetari i Komunës që të sigurojë një zyre për këshilltarët komunal, e cila do të përdoret për takim me qytetarët e komunës së Gjilanit, se si do të funksionoj kjo zyrë do të merremi vesh dhe do të punojmë sipas një orari që ne merremi vesh.

Nuk po kërkoj tash që të deklaroheni se cilat nga propozimet e mia janë të pranueshme po në seancën e radhës kërkoj që deklaroheni se a pajtoheni me këto propozime, nëse ndonjëra nga propozimet është e pranueshme nëse është ndonjëra nëse jo vazhdojmë kështu siç e keni pas praktik deri tash.

**Arianit Sadiku**- besoj se çështjet që u ngritën do të shqyrtohen dhe në seancën e radhës do të merrni përgjigje zotëri Kurteshi.

**Kushtrim Kadriu** – pas disa kontradiktave që janë shkaktuar në publik nga ana e kryetarit të Komunës se lëvizja Vatra do të bashkëpunoj me pushtetin lidhur me zyrën për Preshevë, Bujanoc dhe Medvegjë dua të njoftojë se lëvizja Vatra është opozitë dhe nuk ka bashkëpunim lidhur me këtë zyre, për këtë zyre ju njoftoj se Kryetari i komunës ka bërë një marrëveshje me AKR-në nuk e di se është legale apo ilegale e cila do të drejtoj këtë zyre.

**Procesmbajtësi: Kryesuesi i Kuvendit**

**Mejdi Rexhepi Arianit Sadiku**